પ્રકાશ મહેતાએ અભયદાનની વાત જાહેર કરતાં કહ્યું હતું કે ‘તમને નોટિસ મળી એ દિવસે હું અને BMCના કમિશનર અજૉય મેહતા તમારા પુનર્વસનની ચર્ચાવિચારણા કરવા જ તમારા વિસ્તારમાં આવ્યા હતા. એ દિવસથી જ અમે તમને આ વિસ્તાર અથવા તો નજીકના વિસ્તારમાં સ્થાયી કરવાનો પ્લાન બનાવી રહ્યા છીએ. મેં પુનર્વસન મિનિસ્ટર તરીકે તેમને આખો પ્લાન સમજાવી દઈને લેખિતમાં આપ્યો છે, જે કોઈ પણ સમયે પાસ થઈ જશે. તમારો પુનર્વસનનો વિકલ્પ નક્કી ન થાય ત્યાં સુધી મુખ્ય પ્રધાન દેવેન્દ્ર ફડણવીસ અને મેં કમિશનરને કહી દીધું છે કે તમારાં ઘર તોડવામાં નહીં આવે. સોમવારે રાતે મોડેથી આ નિર્ણય લેવામાં આવ્યો હોવાથી BMCના અધિકારીઓ તમારાં ઘર તોડવા આવ્યા હતા જેને કમિશનર સાથે વાત કરાવીને અટકાવવામાં આવ્યા હતા એટલું જ નહીં, ચોમાસામાં ચાર મહિના તમારાં ઘર તૂટશે નહીં. એ પહેલાં અમે પુનર્વસન પ્રકલ્પ અને વિકલ્પ પર નિર્ણય લઈ લઈશું.’